ઉમરેઠ નગરમાં આકાર પામેલ ગીરીરાજધામમાં મૂર્તિપ્રાણ પ્રતિષ્ઠા મહોત્સવ નિમિત્તે શોભાયાત્રા બાદ સાંસ્કૃતિક કાર્યક્રમ તેમજ કુનવારાનો લાભ ભક્તોએ લીધો હતો. સાંસ્કૃતિક કાર્યક્રમ દરમ્યાન ધાર્મિક કાર્યક્રમોનું આયોજન કરવામાં આવ્યું હતું તેમજ ભજન કિર્તનની રમઝટ બોલાવવામાં આવી હતી. આ પ્રસંગે ખાસ ઉપસ્થિત જગદ્ ગુર વૈષ્ણવાચાર્ય પંચમ પીઠાધીશ્વર ગો.શ્રી વલ્લભાચાર્યજી મહારાજશ્રી (કામવન)ના વચનામૃતનો લાભ મોટી સંખ્યામાં ભક્તોએ લીધો હતો, તેઓએ ઉમરેઠને છોટાકાશી તરીકે સંબોધતા જણાવ્યું હતુ કે ઉમરેઠ નગરમાં ગીરીરાજજીનું નિર્માણ કરવાનું તેઓનું ૬ વર્ષ જૂનું સપનું આજે પૂર્ણ થયું છે આ માટે સાથ સહકાર આપનાર તમામ વૈષ્ણવોનો તેઓએ આભાર વ્યક્ત કર્યો હતો, તેઓએ ઉમેર્યું હતુ કે, આજે નિકળેલ શોભાયાત્રામાં મોટી સંખ્યામાં વૈષ્ણવો ઉપસ્થિત રહ્યા હતા અને ખાસ કરીને યુવાધન દ્વારા જે ઉત્સાહ અને ઉમંગથી આ પ્રસંગ પાર પાડવા જહેમત ઉઠાવી તે પ્રશંશાને પાત્ર છે, આવનારી પેઢી ધર્મ પ્રત્યે સકારાત્મક વલણ દાખવે છે તે જાણી તેઓએ સંતોષ વ્યક્ત કર્યો હતો અને જણાવ્યું હતુ કે, મારા પછી લાલજીને પણ પુષ્ટીમાર્ગના પ્રાસાર માટે આજ રીતે સહકાર મળશે તેનો તેઓએ સંતોષ વ્યક્ત કર્યો હતો. વધુમાં તેઓએ જણાવ્યું હતુ કે ઉમરેઠમાં ૬ વર્ષ પહેલા ગીરીરાજધામ બનાવવાનું મારું સપનું ઉમરેઠ સહીત સંપર્દાયના લોકો દ્વારા સાકાર થયું છે તે સમયે મેં ચંદબાવાને ઉમરેઠમાં પધરાવવા માટે વચન આપ્યું હતુ તેના અનુસંધાનમાં આવનાર ફેબ્રુઆરી માસમાં ઉમરૅઠમાં ચંદબાવાની પધરામની કરવાની ખાતરી આપી હતી અને ચંદબાવાને આવકારવા માટે નગરની ધર્મપ્રેમી જનતાને આહ્વાન કર્યું હતું. ઉમરેઠ હવે ગામ નથી પણ ધામ બની ગયું છે તેમ કહેતા જગદ્ ગુર વૈષ્ણવાચાર્ય પંચમ પીઠાધીશ્વર ગો.શ્રી વલ્લભાચાર્યજી મહારાજશ્રી (કામવન)એ હર્ષભેર જણાવ્યું હતુ કે, ડાકોર આવતા વૈષ્ણવો હવે અચુક ઉમરેઠ ગીરીરાજધામના દર્શને આવશે અને ઉમરૅઠ ખરા અર્થમાં હવે છોટાકાશી તરીકે સાર્થક બનશે.